TMB ยันปล่อยสินเชื่อในตุรกีไม่ถึง 1% ตอกย้ำสินเชื่อจัดชั้นปกติ
TMB ยันปล่อยสินเชื่อในตุรกีไม่ถึง 1% ตอกย้ำสินเชื่อจัดชั้นปกติ
20 ส.ค. 2561

ธนาคารทหารไทย จำกัด (มหาชน) หรือ TMB เปิดเผยว่า เนื่องด้วยบริษัทฯได้รับการสอบถามจากนักลงทุนเกี่ยวกับ Exposure ของธนาคารในประเทศตุรกี ธนาคารจึงขอเรียนให้ทราบว่า ธนาคารไม่มีการลงทุนในพันธบัตรของรัฐบาล หรือตราสารหนี้ของบริษัทในประเทศตุรกีแต่อย่างใด อีกทั้ง TMB มีการทำธุรกรรมเกี่ยวกับสินเชื่อรับซื้อลดเอกสารภายใต้เลตเตอร์ออฟเครดิตสินเชื่อระยะสั้น (L/C discounting) กับธนาคารในประเทศตุรกี เพื่อบริการการทำธุรกรรม Trade Finance ให้กับลูกค้า TMB
ทั้งนี้ ธนาคารที่ TMB ทำธุรกรรมด้วยนั้น เป็นธนาคารขนาดใหญ่ที่อยู่ใน 5 อันดับแรกของประเทศตุรกี ในขณะที่ลูกค้าของ TMB เป็นบริษัทย่อยที่ถือ 100% โดยบริษัทข้ามชาติขนาดใหญ่ สำหรับขนาดของธุรกรรม L/C discounting นั้น มีสัดส่วนน้อยกว่าร้อยละ 1 ของเงินให้สินเชื่อของ TMB ซึ่งสถานะของเงินให้สิยเชื่อดังกล่าวยังคงเป็นสินเชื่อจัดชั้นปกติ (Pass Loan) และจะถึงกำหนดชำระในเดือนตุลาคม 2561 นี้